പ്രമുഖ തമിഴ് നടൻ മൻസൂർ അലിഖാനെ പൊലീസ് അറസ്റ്റ് ചെയ്തു . ചെന്നൈ - സേലം അതിവേഗ പാതയ്ക്കെതിരെ നടത്തിയ വിവാദ പരാമർശത്തെത്തുടർന്നാണ് മൻസൂറിനെ പൊലീസ് അറസ്റ്റ് ചെയ്തത് . സേലത്ത് നിന്നുള്ള പ്രത്യേക സംഘം ഇന്നലെ രാവിലെ ചെന്നൈ ചൂളൈമേടിലുള്ള വീട്ടിൽ വെച്ചാണ് അദ്ദേഹത്തെ അറസ്റ്റ് ചെയ്തത് . എട്ടുവരിപ്പാത നിർമിച്ചാൽ എട്ടുപേരെ കൊന്ന് താൻ ജയിലിൽപ്പോകുമെന്നാണ് മൻസൂർ അലിഖാൻ പറഞ്ഞത് . ' സേലത്തിനടുത്ത് വിമാനത്താവളവും എട്ടുവരി അതിവേഗപാതയും ലഭിച്ചാൽ നാട്ടുകാർക്ക് ഇവിടെ ജീവിക്കാനാവില്ല . ദേശീയപാതയ്ക്കുവേണ്ടി ഒട്ടേറെ മരങ്ങളും മലകളും നശിപ്പിക്കേണ്ടിവരും . നാട്ടുകാരുടെ ഉപജീവനമാർഗത്തെ ഇതു ബാധിക്കും . കേന്ദ്ര - സംസ്ഥാന സർക്കാരുകൾ പദ്ധതിയിൽനിന്നു പിൻമാറണം . ഹൈവേയ്ക്കെതിരേയുള്ള സമരത്തിൽ താൻ നിശ്ചയമായും പങ്കെടുക്കും . ' - മൻസൂർ അലി ഖാൻ പറഞ്ഞിരുന്നു . കാവേരി പ്രശ്നത്തിൽ സമരം നടത്തിയവർക്കു പിന്തുണ നൽകിയതിനും കഴിഞ്ഞ ഏപ്രിലിൽ മൻസൂർ അലിഖാനെ പോലീസ് അറസ്റ്റു ചെയ്തിരുന്നു . സംശയലേശമന്യെ ആളുകളെ അക്രമത്തിന് പ്രേരിപ്പിക്കുന്നവർക്ക് പറ്റിയ ഇടമാണ് ജയിലെന്ന് മൻസൂറിൻറെ അറസ്റ്റിനെക്കുറിച്ച് മന്ത്രി ഡി . വിജയകുമാർ പ്രതികരിച്ചു .